గీతా దత్
గీతా దత్ 1930లో ఫరీద్‌పూర్ (అప్పట్లో భారతదేశంలో భాగమైన బెంగాల్‌లో ఉండేది; ప్రస్తుతం బంగ్లాదేశ్‌లో భాగంగా ఉంది) లోని ఒక ధనిక జమిందార్ల కుటుంబంలో గీతా ఘోష్ రాయ్ చౌదరీగా జన్మించారు. ఆమెకు పన్నెండేళ్ల వయసులో అంటే, 1942లో, ఆమె తల్లితండ్రులు బాంబే (ప్రస్తుతం ముంబై) లోని దాదర్‌లో ఉన్న ఒక అపార్ట్‌మెంట్‌కు తమ మకాం మార్చారు. అక్కడ, స్వరకర్త/సంగీత దర్శకుడు అయిన హనుమాన్ ప్రసాద్ ఒకసారి అనుకోకుండా ఆమె పాటని వినడంతో పాటు ఆమె స్వరంలోని మాధుర్యానికి ఆయన ఎంతో ముగ్థులయ్యారు. దీంతో గాయనిగా ఆమెకు శిక్షణ అందించేందుకు ఆయన ముందుకు వచ్చారు. అటుపై "భక్త ప్రహ్లాద" (1946) చిత్రంలోని ఒక కోరస్ (బృంద గానం) గీతం ద్వారా ఆమెను వెండితెరకు పరిచయం చేశారు, ఈ కోరస్ గీతంలో భాగంగా ఆమె కేవలం రెండు పంక్తులు మాత్రమే ఆలపించారు. అయితే, ఆమె ఆలపించిన ఆ రెండు పంక్తులే సినీరంగంలో ఆమె నిలదొక్కుకునేందుకు ఉపయోగపడ్డాయి. ఆ తర్వాతి సంవత్సరం, నేపథ్య గాయనిగా ఆమె "దో భాయి" చిత్రం ద్వారా ఒక పెద్ద అవకాశాన్ని చేజిక్కించుకున్నారు, దీంతోపాటు ఆ చిత్రం కోసం గీతా రాయ్ ఆలపించిన గీతాలు ఆమెను ఒక అగ్రశ్రేణి నేపథ్య గాయకురాలిగా ముందు వరుసలో నిలబెట్టాయి.
గీతా దత్
దీని తర్వాత సుహాగ్ రాత్ (1948) చిత్రం కోసం గీతా రాయ్ మరియు శంషాద్ బేగం కలిసి మరో పాటను ఆలపించారు: మేరే దిల్ కి దడ్కనో మేన్ సఖీ కౌన్ ఆ సమయా అనే పల్లవితో ఈ పాట సాగుతుంది. ఈ పాటలోని కొన్ని పంక్తులను విని పండిట్ నెహ్రూ చాలా సంతోషించడంతో పాటు కిదర్ శర్మను కవి-నిర్మాత అని మెచ్చుకున్నారు. పండిట్ నెహ్రూను అంతగా మైమరపించిన ఆ పాటలోని పంక్తులు: ఆన్కోన్ మేన్ ఆన్‌ఖైన్ దాల్ తునే ముజ్కో క్యా పిలాయా, జిస్ తారే పార్ నజర్ పడి వు తరా లడ్కాడయా అంటూ సాగుతాయి. అంతేకాకుండా గీతా రాయ్ మరియు రాజ్‌కుమార్‌లు కలిసి పాడిన అందమైన యుగళ గీతం కూడా ఈ చిత్రంలో చోటు చేసుకుంది: బాజే మోరీ పాయల్ తున్నక్ తున్నక్ అనే పల్లవితో ఆ యుగళ గీతం సాగుతుంది. అలాగే రాజ్‌కుమారీతో కలిసి గీతా రాయ్ ఆలపించిన రుంజుహుమ్ మత్వాలే బాదల్ చా గయే అనే పాట కూడా ఈ చిత్రంలో చోటు చేసుకుంది. ఈ చిత్రం ద్వారా స్నేహల్ భట్కర్ సంగీత దర్శకుడిగా పరిచయమయ్యారు. అలాగే గీతా బాలి కూడా నటిగా ఈ చిత్రంతోనే రంగ ప్రవేశం చేశారు. అటు తర్వాతి కాలంలో గీతా బాలి కోసం గీతా రాయ్ అనేక ఆణి ముత్యాల వంటి పాటలు పాడారు.